Regering veroordeel beplande protesoptogte‘n Protesoptog teen pres. Jacob Zuma wat in Desember 2015 in Johannesburg gehou is. Foto via Twitter. Die regering het oproepe op sosiale media dat Suid-Afrikaners Vrydag reg oor die land in verskillende stede aan protesoptogte moet deelneem, veroordeel en gesê die optogte kan “onverwagte gevolge” vir die land se brose ekonomie en gemeenskappe inhou. Donald Liphoko, die waarnemende direkteur-generaal van die GCIS, het gesê hoewel die publiek daarop geregtig is om aan protesaksies deel te neem, ondersteun die regering nie burgerlike ongehoorsaamheid en optrede deur individue “wat inbreuk maak op die grondwetlike regte van die meerderheid” nie. “Wanneer burgers onwettig die strate invaar, sien ons dikwels geweld, verwoesting van eiendom en wetteloosheid. Hierdie onwettige betogings het nie karaktereienskappe wat ŉ demokrasie versterk nie. Diegene wat daaraan skuldig bevind word dat hulle die wet oortree, sal die volle mag van die gereg in die gesig staar,” het Liphoko gesê. Talle individue, groepe en organisasies het sedert die naweek ŉ beroep op Suid-Afrikaners gedoen om Vrydag aan massa-protesoptogte regoor Suid-Afrika deel te neem. Suid-Afrikaners word versoek om weg te bly van die werk en aan die optogte deel te neem. Die optogte word gereël in protes teen pres. Jacob Zuma, met talle mense wat daarop aandring dat hy moet bedank. Sommige van die inskrywings op sosiale media versoek mense om amptelik verlof in te sit vir die dag en op verantwoordelike wyse aan wettige optogte deel te neem. Ander versoek mense om snelweë te versper en “die land tot stilstand te bring”. Zuma het talle Suid-Afrikaners warm onder die kraag ná sy omstrede middernagtelike kabinetskommeling verlede week wat tot gevolg gehad het dat die kredietgraderingsagentskap Standard & Poor’s (S&P) Maandagaand Suid-Afrika se kredietgradering na rommelstatus afgradeer het. ‘n Protesoptog teen pres. Jacob Zuma wat in Desember 2015 in Johannesburg gehou is. Foto via Twitter. Die DA het intussen bevestig ŉ massa-optog sal Vrydag na Beyers Naudé-plein in Johannesburg gehou word. Die party het gesê hy sal die nodige toestemming vir die optog kry en dat presiese besonderhede later bekendgemaak sal word. “Ons is besig om ŉ hele aantal gebeurtenisse op dieselfde dag reg oor die land te reël vir mense wat nie by ons in Johannesburg kan aansluit nie,” het Phumzile van Damme, woordvoerder van die DA, in ŉ verklaring gesê. “Die DA is oorval met versoeke van medeburgers wat diep bekommerd is oor die krisis waarin Suid-Afrika homself bevind en wat graag Vrydag uiting wil gee aan hul woede teenoor die roekelose Jacob Zuma. Almal is hartlik welkom om by een van ons vreedsame optogte aan te sluit. Dit gaan nie oor partypolitiek nie. Dit is ŉ geleentheid vir Suid-Afrikaners om te verenig om ons kosbare en hardverdiende demokrasie te beskerm en ’n harde en duidelike boodskap aan Zuma te stuur dat dit tyd is om te gaan.” Melissa Smith, ŉ inwoner van Kaapstad, het in ŉ onderhoud met Cape Talk gesê sy is besig om ŉ protesoptog te reël wat Vrydag om 12:00 by die Iziko Museum in die stad sal begin. Lephoko het gesê die regering is van mening dat Suid-Afrikaners eerder verskille “deur betekenisvolle dialoog en op gepaste platforms” kan uitstryk. Hy het gesê die boodskappe wat op sosiale media versprei word, het ten doel om die ekonomie te versteur en Suid-Afrika se beeld skade te doen.